CELEX: 32018D0013
Language: el
Date: 2017-12-18 00:00:00
Title: Απόφαση (EE) 2018/13 του Συμβουλίου, της 18ης Δεκεμβρίου 2017, σχετικά με τη θέση που θα ληφθεί εξ ονόματος της Ευρωπαϊκής Ένωσης στο συμβούλιο σταθεροποίησης και σύνδεσης ΕΕ-Σερβίας όσον αφορά τη συμμετοχή της Σερβίας με το καθεστώς του παρατηρητή στις εργασίες του Οργανισμού Θεμελιωδών Δικαιωμάτων της Ευρωπαϊκής Ένωσης, και τις αντίστοιχες λεπτομέρειες, στο πλαίσιο του κανονισμού (ΕΚ) αριθ. 168/2007

9.1.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 4/5
            
         ΑΠΌΦΑΣΗ (EE) 2018/13 ΤΟΥ ΣΥΜΒΟΥΛΊΟΥ
   της 18ης Δεκεμβρίου 2017
   σχετικά με τη θέση που θα ληφθεί εξ ονόματος της Ευρωπαϊκής Ένωσης στο συμβούλιο σταθεροποίησης και σύνδεσης ΕΕ-Σερβίας όσον αφορά τη συμμετοχή της Σερβίας με το καθεστώς του παρατηρητή στις εργασίες του Οργανισμού Θεμελιωδών Δικαιωμάτων της Ευρωπαϊκής Ένωσης, και τις αντίστοιχες λεπτομέρειες, στο πλαίσιο του κανονισμού (ΕΚ) αριθ. 168/2007
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 352 σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Στο Ευρωπαϊκό Συμβούλιο του Λουξεμβούργου, τον Δεκέμβριο του 1997, αποφασίστηκε η συμμετοχή στους οργανισμούς της Ένωσης ως τρόπος ενίσχυσης της προενταξιακής στρατηγικής. Τα συμπεράσματα του εν λόγω Ευρωπαϊκού Συμβουλίου αναφέρουν ότι «τα υποψήφια κράτη θα μπορούν να συμμετέχουν σε οργανισμούς της Ένωσης, κατόπιν αποφάσεως που θα λαμβάνεται για κάθε περίπτωση ξεχωριστά».
            
         
               (2)
            
            
               Ο κανονισμός (ΕΚ) αριθ. 168/2007 του Συμβουλίου (1) προβλέπει ότι ο Οργανισμός Θεμελιωδών Δικαιωμάτων της Ευρωπαϊκής Ένωσης («Οργανισμός») είναι ανοικτός στη συμμετοχή υποψήφιων χωρών με καθεστώς παρατηρητή.
            
         
               (3)
            
            
               Η Σερβία συμμερίζεται τους σκοπούς και τους στόχους του Οργανισμού και αποδέχεται το πεδίο εφαρμογής και την περιγραφή των καθηκόντων του Οργανισμού όπως αυτά προβλέπονται στον κανονισμό (ΕΚ) αριθ. 168/2007.
            
         
               (4)
            
            
               Απώτατος στόχος της Σερβίας είναι να γίνει μέλος της Ένωσης, και η συμμετοχή της στον Οργανισμό θα βοηθήσει τη Σερβία στην επίτευξη αυτού του στόχου,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο μόνο
   Η θέση που θα ληφθεί εξ ονόματος της Ευρωπαϊκής Ένωσης στο συμβούλιο σταθεροποίησης και σύνδεσης ΕΕ–Σερβίας σχετικά με τη συμμετοχή της Δημοκρατίας της Σερβίας με το καθεστώς του παρατηρητή στις εργασίες του Οργανισμού Θεμελιωδών Δικαιωμάτων της Ευρωπαϊκής Ένωσης, στο πλαίσιο του κανονισμού (ΕΚ) αριθ. 168/2007, και οι αντίστοιχες λεπτομέρειες θα βασίζονται στο σχέδιο απόφασης του συμβουλίου σταθεροποίησης και σύνδεσης ΕΕ–Σερβίας, το οποίο επισυνάπτεται στην παρούσα απόφαση.
   
      Βρυξέλλες, 18 Δεκεμβρίου 2017.
      
         
            Για το Συμβούλιο
         
         
            Η Πρόεδρος
         
         K. SIMSON
      
   
   
      (1)  Κανονισμός (ΕΚ) αριθ. 168/2007 του Συμβουλίου, της 15ης Φεβρουαρίου 2007, για την ίδρυση Οργανισμού Θεμελιωδών Δικαιωμάτων της Ευρωπαϊκής Ένωσης (ΕΕ L 53 της 22.2.2007, σ. 1).
   
      ΣΧΕΔΙΟ
      ΑΠΟΦΑΣΗ αριθ. …/2016 ΤΟΥ ΣΥΜΒΟΥΛΙΟΥ ΣΤΑΘΕΡΟΠΟΙΗΣΗΣ ΚΑΙ ΣΥΝΔΕΣΗΣ ΕΕ-ΣΕΡΒΙΑΣ
      της …
      για τη συμμετοχή της Σερβίας με το καθεστώς του παρατηρητή στις εργασίες του Οργανισμού Θεμελιωδών Δικαιωμάτων της Ευρωπαϊκής Ένωσης, και για τις αντίστοιχες λεπτομέρειες, στο πλαίσιο του κανονισμού (ΕΚ) αριθ. 168/2007 του Συμβουλίου
      ΤΟ ΣΥΜΒΟΥΛΙΟ ΣΤΑΘΕΡΟΠΟΙΗΣΗΣ ΚΑΙ ΣΥΝΔΕΣΗΣ ΕΕ- ΣΕΡΒΙΑΣ,
      Έχοντας υπόψη τη συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Σερβίας, αφετέρου (1),
      Έχοντας υπόψη τον κανονισμό (ΕΚ) αριθ. 168/2007 της 15ης Φεβρουαρίου 2007 του Συμβουλίου για την ίδρυση Οργανισμού Θεμελιωδών Δικαιωμάτων της Ευρωπαϊκής Ένωσης (2), και ιδίως το άρθρο 28,
      Εκτιμώντας τα ακόλουθα:
      
                  (1)
               
               
                  Στο Ευρωπαϊκό Συμβούλιο του Λουξεμβούργου, τον Δεκέμβριο του 1997, αποφασίστηκε η συμμετοχή στους οργανισμούς της Ένωσης ως τρόπος ενίσχυσης της προενταξιακής στρατηγικής. Τα συμπεράσματα του εν λόγω Ευρωπαϊκού Συμβουλίου αναφέρουν ότι «τα υποψήφια κράτη θα μπορούν να συμμετέχουν σε οργανισμούς της Ένωσης, κατόπιν αποφάσεως που θα λαμβάνεται για κάθε περίπτωση ξεχωριστά».
               
            
                  (2)
               
               
                  Η Σερβία συμμερίζεται τους σκοπούς και τους στόχους του Οργανισμού Θεμελιωδών Δικαιωμάτων της Ευρωπαϊκής Ένωσης («ο Οργανισμός») και αποδέχεται το πεδίο εφαρμογής και την περιγραφή των καθηκόντων του Οργανισμού, όπως αυτά προβλέπονται στον κανονισμό (ΕΚ) αριθ. 168/2007.
               
            
                  (3)
               
               
                  Είναι σκόπιμο να χορηγηθεί στον Οργανισμό η δυνατότητα να ασχολείται με ζητήματα θεμελιωδών δικαιωμάτων στο πλαίσιο του άρθρου 3 παράγραφος 1 του κανονισμού (ΕΚ) αριθ. 168/2007 στη Σερβία στον βαθμό που απαιτείται για τη σταδιακή ευθυγράμμιση της χώρας με τη νομοθεσία της Ένωσης.
               
            
                  (4)
               
               
                  Κατά συνέπεια, θα πρέπει να επιτραπεί η συμμετοχή της Σερβίας με το καθεστώς του παρατηρητή στις εργασίες του Οργανισμού και θα πρέπει να καθοριστούν οι λεπτομέρειες αυτής της συμμετοχής, συμπεριλαμβανομένων διατάξεων σχετικά με τη συμμετοχή σε πρωτοβουλίες που αναλαμβάνει ο Οργανισμός, τη χρηματοδοτική συνεισφορά και το προσωπικό.
               
            
                  (5)
               
               
                  Σύμφωνα με το άρθρο 12 παράγραφος 2 στοιχείο α) και το άρθρο 82 παράγραφος 3 στοιχείο α) του καθεστώτος που εφαρμόζεται στους λοιπούς υπαλλήλους της Ευρωπαϊκής Ένωσης το οποίο περιλαμβάνεται στον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (3), ο διευθυντής του Οργανισμού μπορεί, κατ' εξαίρεση, να επιτρέψει την πρόσληψη υπηκόων της Σερβίας που απολαύουν των πολιτικών τους δικαιωμάτων,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Η Σερβία, ως υποψήφια προς ένταξη χώρα, συμμετέχει με το καθεστώς του παρατηρητή στον Οργανισμό Θεμελιωδών Δικαιωμάτων της Ευρωπαϊκής Ένωσης, ο οποίος ιδρύθηκε με τον κανονισμό (ΕΚ) αριθ. 168/2007.
      Άρθρο 2
      1.   Ο Οργανισμός μπορεί να ασχολείται με ζητήματα θεμελιωδών δικαιωμάτων στο πλαίσιο του άρθρου 3 παράγραφος 1 του κανονισμού (ΕΚ) αριθ. 168/2007 στη Σερβίας στον βαθμό που απαιτείται για τη σταδιακή ευθυγράμμιση της χώρας με τη νομοθεσία της Ένωσης.
      2.   Για τον σκοπό αυτό, ο Οργανισμός δύναται να εκτελεί στη Σερβία τα καθήκοντα που ορίζονται στα άρθρα 4 και 5 του κανονισμού (ΕΚ) αριθ. 168/2007.
      Άρθρο 3
      H Σερβία συνεισφέρει στη χρηματοδότηση των δραστηριοτήτων του Οργανισμού που αναφέρονται στο άρθρο 4 του κανονισμού (ΕΚ) αριθ. 168/2007, σύμφωνα με το παράρτημα της παρούσας απόφασης.
      Άρθρο 4
      1.   Η Σερβία διορίζει άτομα που πληρούν τα κριτήρια τα οποία προβλέπονται στο άρθρο 12 παράγραφος 1 του κανονισμού (ΕΚ) αριθ. 168/2007 ως παρατηρητή και αναπληρωτή παρατηρητή, αντιστοίχως. Τα πρόσωπα αυτά μπορούν να συμμετέχουν στις εργασίες του Διοικητικού Συμβουλίου επί ίσοις όροις με τα μέλη και τα αναπληρωματικά μέλη που διορίζονται από τα κράτη μέλη, δεν έχουν όμως δικαίωμα ψήφου.
      2.   Η Σερβία διορίζει έναν δημόσιο υπάλληλο ως εθνικό αξιωματικό σύνδεσμο σύμφωνα με τις διατάξεις του άρθρου 8 παράγραφος 1 του κανονισμού (ΕΚ) αριθ. 168/2007.
      3.   Εντός τεσσάρων μηνών από την έναρξη ισχύος της παρούσας απόφασης, η Σερβία διαβιβάζει στην Ευρωπαϊκή Επιτροπή τα ονόματα, τα προσόντα και τα στοιχεία επικοινωνίας των προσώπων που αναφέρονται στις παραγράφους 1 και 2.
      Άρθρο 5
      Τα δεδομένα που παρέχονται ή ανακοινώνονται από τον Οργανισμό μπορούν να δημοσιευτούν και να τεθούν στη διάθεση του κοινού, με την επιφύλαξη ότι ο βαθμός προστασίας των εμπιστευτικών πληροφοριών στην Σερβία είναι ο ίδιος με τον βαθμό προστασίας τους στην Ένωση.
      Άρθρο 6
      Ο Οργανισμός διαθέτει στη Σερβία την ίδια νομική ικανότητα όπως αυτή αναγνωρίζεται στις νομικές οντότητες σύμφωνα με το δίκαιο της Σερβίας.
      Άρθρο 7
      Για να μπορεί ο Οργανισμός και το προσωπικό του να εκτελούν τα καθήκοντα τους, η Σερβία χορηγεί τα ίδια προνόμια και ασυλίες με αυτά που ορίζονται στα άρθρα 1 έως 4, 5, 6, 10 έως 13, 15, 17 και 18 του Πρωτοκόλλου αριθ. 7 περί προνομίων και ασυλιών της Ευρωπαϊκής Ένωσης, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης.
      Άρθρο 8
      Τα μέρη λαμβάνουν τα γενικά ή ειδικά μέτρα που απαιτούνται για την εκπλήρωση των υποχρεώσεών τους βάσει της παρούσας απόφασης και τα κοινοποιούν στο Συμβούλιο Σταθεροποίησης και Σύνδεσης.
      Άρθρο 9
      Η παρούσα απόφαση αρχίζει να ισχύει την πρώτη ημέρα του δεύτερου μήνα μετά την ημερομηνία έκδοσής της.
      
         Έγινε στ …,
         
            
               Για το Συμβούλιο Σταθεροποίησης και Σύνδεσης ΕΕ-Σερβίας
            
            
               Ο Πρόεδρος
            
         
      
      
         (1)  ΕΕ L 278 της 18.10.2016, σ. 16.
      
         (2)  ΕΕ L 53 της 22.2.2007, σ. 1.
      
         (3)  ΕΕ L 56 της 4.3.1968, σ. 1.
   
   
      ΠΑΡΑΡΤΗΜΑ
      ΧΡΗΜΑΤΟΔΟΤΙΚΗ ΣΥΝΕΙΣΦΟΡΑ ΤΗΣ ΣΕΡΒΙΑΣ ΣΤΟΝ ΟΡΓΑΝΙΣΜΟ ΘΕΜΕΛΙΩΔΩΝ ΔΙΚΑΙΩΜΑΤΩΝ ΤΗΣ ΕΥΡΩΠΑΪΚΗΣ ΕΝΩΣΗΣ
      
               
                  1.
               
               
                  Η χρηματοδοτική συνεισφορά που πρέπει να καταβληθεί από τη Σερβία στον γενικό προϋπολογισμό της Ευρωπαϊκής Ένωσης για τη συμμετοχή της χώρας στον Οργανισμό Θεμελιωδών Δικαιωμάτων της Ευρωπαϊκής Ένωσης («ο Οργανισμός»), όπως ορίζεται παρακάτω στο σημείο 2, αντιπροσωπεύει το πλήρες κόστος της συμμετοχής της για την πρώτη τριετία. Από το τέταρτο έτος, τα ποσά θα καθοριστούν σύμφωνα με το σημείο 6.
               
            
               
                  2.
               
               
                  Η χρηματοδοτική συνεισφορά που πρέπει να καταβληθεί από τη Σερβία στον γενικό προϋπολογισμό της Ένωσης για την πρώτη τριετία είναι η ακόλουθη:
                  
                              Έτος 1:
                           
                           
                              180 000  EUR
                           
                        
                              Έτος 2:
                           
                           
                              183 000  EUR
                           
                        
                              Έτος 3:
                           
                           
                              186 000  EUR
                           
                        
            
               
                  3.
               
               
                  Η ενδεχόμενη παροχή χρηματοδοτικής στήριξης στο πλαίσιο προγραμμάτων συνδρομής της Ένωσης θα αποφασιστεί χωριστά με βάση το σχετικό πρόγραμμα της Ένωσης.
               
            
               
                  4.
               
               
                  Η διαχείριση της συνεισφοράς της Σερβίας πραγματοποιείται σύμφωνα με τον δημοσιονομικό κανονισμό (1) που εφαρμόζεται στον γενικό προϋπολογισμό της Ένωσης.
               
            
               
                  5.
               
               
                  Τα έξοδα ταξιδίου και διαμονής στα οποία υποβάλλονται οι αντιπρόσωποι και εμπειρογνώμονες της Σερβίας σε σχέση με τη συμμετοχή τους στις εργασίες του Οργανισμού ή σε συνεδριάσεις στο πλαίσιο της υλοποίησης του προγράμματος εργασιών του Οργανισμού επιστρέφονται από τον Οργανισμό υπό τους ίδιους όρους, και σύμφωνα με τις διαδικασίες που ισχύουν επί του παρόντος για τα κράτη μέλη της Ένωσης.
               
            
               
                  6.
               
               
                  Μετά την έναρξη ισχύος της παρούσας απόφασης και στην αρχή κάθε επόμενου έτους, η Επιτροπή θα απευθύνει στη Σερβία πρόσκληση για την καταβολή ποσού αντίστοιχου προς τη συνεισφορά της στον Οργανισμό δυνάμει της παρούσας απόφασης. Για το πρώτο ημερολογιακό έτος της συμμετοχής της, η Σερβία καταβάλλει συνεισφορά η οποία υπολογίζεται κατ' αναλογία από την ημερομηνία έναρξης της συμμετοχής μέχρι τη λήξη του έτους. Για τα επόμενα έτη, η συνεισφορά θα είναι σύμφωνη με τον πίνακα του σημείου 2 του παρόντος παραρτήματος. Από το τέταρτο έτος, η συνεισφορά θα προσαρμοστεί υπό το πρίσμα τυχόν αύξησης ή μείωσης της επιχορήγησης του Οργανισμού προκειμένου να διατηρηθεί η αναλογία μεταξύ της συνεισφοράς για τη Σερβία και τον προϋπολογισμό του Οργανισμού για την ΕΕ-28. Η συνεισφορά μπορεί επίσης να επανεξεταστεί κατά τα επόμενα οικονομικά έτη με βάση τα πλέον πρόσφατα στατιστικά στοιχεία που δημοσιεύονται από τη Στατιστική Υπηρεσία της Ευρωπαϊκής Ένωσης (Eurostat).
               
            
               
                  7.
               
               
                  Η συνεισφορά αυτή εκφράζεται σε ευρώ και καταβάλλεται σε τραπεζικό λογαριασμό της Επιτροπής σε ευρώ.
               
            
               
                  8.
               
               
                  Η Σερβία θα καταβάλει τη συνεισφορά της σύμφωνα με την πρόσκληση καταβολής για το τμήμα που της αναλογεί εντός 30 ημερών μετά την αποστολή της πρόσκλησης από την Επιτροπή.
               
            
               
                  9.
               
               
                  Οποιαδήποτε καθυστέρηση στην καταβολή της συνεισφοράς οδηγεί σε πληρωμή τόκων από τη Σερβία για το οφειλόμενο ποσό από την ημερομηνία λήξης της προθεσμίας πληρωμής. Το επιτόκιο αντιστοιχεί στο επιτόκιο που εφαρμόζεται από την Ευρωπαϊκή Κεντρική Τράπεζα, την ημερομηνία λήξης της προθεσμίας πληρωμής, για τις συναλλαγές της σε ευρώ, προσαυξημένο κατά 1,5 εκατοστιαία μονάδα.
               
            
         (1)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).